Japanere vil lære T-banedrift av Oslo

Syv millioner passasjerer frakter Tokyo Metro hver dag. I Oslo reiser drøyt 300.000 med T-banen. Likevel er en delegasjon kommet fra Tokyo for å lære om T-banedrift.

Det måtte selvfølgelig tas gruppebilde da den japanske delegasjonen besøkte Sporveien Oslo og T-banens driftssentral. Stein EriK Kirkebøen

23. nov. 2015 21:42 Sist oppdatert 23. november 2015

«Men, hvor er alle menneskene», spurte de 12 fra Tokyo Metro da de kom til Jernbanetoget – en av Oslos travleste T-banestasjoner — i halv nitiden mandag morgen. De syntes det var stille.

— Og så var de veldig overrasket over at det var så mange sitteplasser inne i vognene – i Tokyo er det langt mellom setene på T-banen - og så god plass alle steder i toget og på perrongen, forteller tolken, Kazumi Nordstokke.

Etter ett og et halvt års arbeid ble visjonene for fremtidens kollektivtrafikk i og rundt Oslo lagt frem mandag. Dette kan vi få for 80 milliarder kroner

Trangt om plassen

Plass er en mangelvare på Tokyos T-banesystem, der har de fremdeles de berømte dytterne, de har riktignok andre hovedoppgaver men de bidrar også til å fylle vognene ved å dytte passasjerer. Der frakter to selskaper til sammen mer enn ni millioner mennesker hver eneste dag.

— Men selv om Oslo er en mindre by, er det mye vi kan lære her, forsikrer Yuri Sasaki, som er en av de 12 medlemmene i delegasjonen fra Tokyo.

t-banekartoslo-Mzu3dhCrtx.jpg

T-banekartet fra Tokyo er noe mer komplekst enn det oversiktlige Oslo-kartet!

— Vi kan lære om forskjellige kulturer, vi kan lære om systemer og organisering og mye annet, forsikrer hun.

Like tett i tunnellene

— Og når vi får kjører åtte avganger i kvarteret, er trafikken i tunnelen like tett hos oss som den er i Tokyo, begge steder er det 1.50 minutt mellom togene. Men de har vel noen fler kilometer med tunneler, sa en fornøyd konserndirektør Bjørn Granviken i Sporveien Oslo mens han viste japanerne rundt i driftssentralen og – ikke minst – togsimulatoren.

De fleste av besøkende jobber nok til daglig på kontor, og ingen hadde erfaring som togførere. Å få kjøre tog i trygge omgivelser i simulatoren var åpenbart en stor opplevelse for flere.

Slik ser togstasjnen ut når det er rushtid i Tokyo:

...og når det virkelig blir trangt, må personalet gå håndfast til verks:

Gode på produktivitet

Men det var ikke for å få et liksommøte med en elg i skinnegangen ved Skullerud at japanerne tok turen til Oslo — før de nå skal videre til London.

- De to store metro-byene i Europa, smiler Sasaki.

Og det er ikke bare tull, ifølge Granviken:

- Vi møtes i et forum for byer med T-bane/metro, og tall derfra viser at Oslo hevder seg veldig godt på flere områder, selv om vi er en liten by. Blant annet er vi veldig gode på produktivitet, som i vår bransje måles som antall kjørte kilometer per ansatt.

— Det er også lagt merke til at vi har klart å kutte utgiftene med 400 millioner, samtidig som vi har utvidet rutetilbudet, sier Granviken.

For de japanske gjestene var det stas å få teste Sporveiens T-banesimulator. Stein Erik Kirkebøen

Han legger ikke skjul på at det det kan være noe å lære for vertskapet også:— Vi jobber med å få opp fyllingsgraden, i dag utnytter vi bare 11 prosent av kapasiteten gjennom driftsdøgnet. I Tokyo ligger de nok på en helt annen prosentsats, sier Granviken.